Rouxville-aanval: Boervrou sterk aanDr. Bennie Cilliers en sy vrou Cecilia. Foto: Facebook Cecilia Cilliers, die vrou wat op 21 Januarie ŉ plaasaanval naby Rouxville in die Vrystaat oorleef het, se toestand verbeter by die dag. Haar eggenoot, dr. Bennie Cilliers, is tydens die aanval doodgeskiet. Cilliers word sedert die aanval in die intensiewesorgeenheid van die Mediclinic Bloemfontein behandel. “Sy is steeds in die intensiewesorgeenheid, maar sterk goed aan,” het Amanda Appelgryn, woordvoerder van die hospitaal en die familie, by navraag aan Maroela Media gesê. “Mev. Cilliers se longfunksie en asemhaling het só verbeter dat sy nie meer afhanklik is van ŉ asemhalingsapparaat nie. Sy sal hopelik binnekort in staat wees om weer verbaal te begin kommunikeer.” Appelgryn het gesê Cilliers het verlede Donderdag geleidelik begin om toepaslik te reageer op instruksies. “Haar dokters hoop dat sy binnekort gereed sal wees om na ŉ geskikte rehabilitasiesentrum oorgeplaas te word. Sy sal egter eers van die intensiewesorgeenheid na ŉ algemene saal gaan ter voorbereiding vir die oorplasing vir rehabilitasie.” Sy het gesê hoewel ŉ lang pad nog voorlê is haar kinders versigtig optimisties oor haar herstel en toekoms. Maroela Media het vroeër berig twee verdagtes is reeds in hegtenis geneem in verband met die aanval op die Cilliers-egpaar. Dr. Cilliers is in die kop en bors geskiet. Cecilia is erg aangerand en in ŉ kritieke toestand na die hospitaal geneem. Die egpaar se hande en voete was vasgebind. Sers. Yanga Ngcukana, woordvoerder van die polisie, het destyds gesê die egpaar se wit Toyota Hilux-bakkie, wat ná die aanval gesteel is, is op 22 Januarie omstreeks 16:00 by ŉ taxistaanplek in Bloemfontein gevind. “Twee verdagtes, onderskeidelik 30 en 42 jaar oud, is omstreeks 22:00 in Bloemfontein in hegtenis geneem.” Volgens Ngcukana is ŉ kamera, skootrekenaar en brandewyn, wat vermoedelik tydens die aanval gesteel is, in die verdagtes se besit gevind.